b'\n_START_ARTICLE_\nKrakovo\n_START_SECTION_\nZgodovina\n_START_PARAGRAPH_\nPrvi\xc4\x8d je bilo Krakovo izrecno omenjeno leta 1450, a je bilo to podro\xc4\x8dje naseljeno \xc5\xbee ve\xc4\x8d stoletij. Glede na zasnovo naselja se domneva, da je bilo Krakovo na\xc4\x8drtno naseljeno s strani nem\xc5\xa1kega vite\xc5\xa1kega redu, ki je naselitev vodil iz komende na Novem trgu. V ljubljanskem urbarju nem\xc5\xa1kega vite\xc5\xa1kega reda iz leta 1490 tako navajajo, da je v Krakovem stanovalo 38 podlo\xc5\xbenikov, pri \xc4\x8demer so se ukvarjali z vrtnarstvom in ribi\xc5\xa1tvom._NEWLINE_Zaradi mo\xc4\x8dvirnatih tal in bli\xc5\xbeini reke, ki je pogosto poplavljala, je bilo Krakovo v srednjem veku znano kot kraj izbruha \xc5\xa1tevilnih nalezljivih bolezni, tudi kuge (v letih 1348 in 1599). Leta 1599 je bil izbru tako hud, da je Kranjski de\xc5\xbeelni zbor zapustil Ljubljano (in pobegnil v Kamnik), hkrati pa je dal sporazumno z nem\xc5\xa1kim vite\xc5\xa1kim redom po\xc5\xbegati vse zapu\xc5\xa1\xc4\x8dene in oku\xc5\xbeene hi\xc5\xa1e v Krakovem. Podobo dana\xc5\xa1njega naselja pa so izoblikovali \xc5\xa1e trije veliki po\xc5\xbeari (v letih 1770, 1774 in 1798)._NEWLINE_V 20. letih 19. stoletja pa je ribi\xc5\xa1tvo pri\xc4\x8delo upadati (zaradi osu\xc5\xa1evanja Barja) in regulacije reke). Krakov\xc4\x8dani so bili tako do druge polovice 20. stoletja znani kot oskrbovalci Ljubljane s sve\xc5\xbeo zelenjavo preko celega leta._NEWLINE_Leta 1986 je bilo obmo\xc4\x8dje Krakova z Eipprovo ulico razgla\xc5\xa1eno za kulturni in zgodovinski spomenik.'